Mandag eftermiddag blev der sendt en bombetrussel mod Klarup Skole. Men truslen er falsk, lyder det fra Nordjyllands Politi.

Klokken 17.01 mandag aften indløb der en bombetrussel mod Klarup Skole. Truslen udløste en større efterforskning, men nu tyder alt på, at den elektroniske trussel er falsk. Det fortæller Nordjyllands Politi i en pressemeddelelse. Bombetruslen var afsendt i skolens interne system, og på et tidspunkt blev en 15-årig anholdt og afhørt, men vedkommende er løsladt igen. - Alt tyder dog på, at den 15-årige ikke er gerningsmand til truslen, understreger vagtchef Karsten Højrup Kristensen. Politiet fortsætter efterforskningen, og oplysninger i sagen kan gives på telefon 114. Tirsdag morgen vil skolens personale være klar til at svare på spørgsmål om aftenens hændelse fra forældre og børn.